Η **γέφυρα του Πύργου** ή **Τάουερ Μπριτζ** (αγγλικά: *Tower Bridge*) είναι γέφυρα η οποία βρίσκεται στο Λονδίνο και κτίστηκε μεταξύ 1886 και 1894. Η γέφυρα διασχίζει τον Τάμεση και είναι ένα από τα σύμβολα του Λονδίνου. Έτσι συχνά αποκαλείται **γέφυρα του Λονδίνου**, αν και αυτή είναι η ονομασία μιας άλλης γέφυρας, 800 μέτρα ανάντη. Η γέφυρα αποτελεί συνδυασμό κινητής και κρεμαστής γέφυρας.

Η γέφυρα αποτελείται από δύο πύργους γέφυρας οι οποίοι ενώνονται μεταξύ τους στο ανώτερο επίπεδο με δύο οριζόντιες πεζογέφυρες, σχεδιασμένες να αντέχουν τις οριζόντιες δυνάμεις τάσης οι οποίες ασκούνται από τα τμήματα της γέφυρας που βρίσκονται προς τη ξηρά. Οι κάθετες δυνάμεις ασκούνται στους δύο ισχυρούς πύργους. Ο μηχανισμός της κινητής γέφυρας βρίσκεται στη βάση των δύο πύργων. Οι πύργοι έχουν ύψος 65 μέτρα και το κεντρικό άνοιγμα της γέφυρας είναι 82 μέτρα. Πριν την αποκατάστασή της κατά τη δεκαετία του 2010, η γέφυρα ήταν βαμμένη κόκκινη, άσπρη και μπλε, προς τιμήν του ασημένιου Ιωβηλαίου της Βασίλισσας Ελισάβετ Β΄ το 1977. Μετά την αποκατάσταση βάφηκε ξανά μπλε και άσπρη.

Το κατάστρωμα της γέφυρας είναι ελεύθερα προσβάσιμο για οχήματα και πεζούς, ενώ οι πύργοι, οι πεζογέφυρες και τα μηχανοστάσια είναι τμήμα έκθεσης με εισιτήριο.

Ιστορία
-------

### Κατασκευή

Το δεύτερο μισό του 19ου αιώνα, η αυξημένη εμπορική κίνηση στο Ιστ Εντ του Λονδίνου οδήγησε στην ανάγκη για ένα νέο πέρασμα πάνω από τον Τάμεση κατάντη της γέφυρας του Λονδίνου. Μια παραδοσιακή σταθερή γέφυρα δεν μπορούσε να κατασκευαστεί διότι θα απέκλειε την πρόσβαση των ιστιοφόρων στις αποβάθρες των ιστιοφόρων στο Πουλ του Λονδίνου.

Μια ειδική επιτροπή γέφυρας ή σήραγγας σχηματίστηκε το 1877, με επικεφαλής τον σερ Άλμπερτ Τζόσεφ Άλτμαν, για να βρεθεί μια λύση για το ποτάμιο πέρασμα. Κατατέθηκαν πάνω από 50 σχεδιαστικές προτάσεις, συμπεριλαμβανομένης και μιας πρότασης από τον πολιτικό μηχανικό σερ Τζόσεφ Μπάζλτζετ, η οποία απορρίφθηκε επειδή δεν ήταν αρκετά υψηλή. Τελικά το σχέδιο της γέφυρας εγκρίθηκε το 1884, όταν προτάθηκε να κτιστεί μια κινητή γέφυρα. Ο σερ Τζον Γουλφ Μπάρι ορίστηκε μηχανικός και ο σερ Χόρας Τζόουνς αρχιτέκτονας (ήταν επίσης ένας από τους κριτές). Η κατασκευή της γέφυρας αδειοδοτήθηκε από το κοινοβούλιο το 1885 με νομοθετική πράξη. Προσδιορίστηκε ότι το άνοιγμα πρέπει να είναι τουλάχιστον 61 μέτρα πλατύ και 41 μέτρα ψηλό. Η κατασκευή έπρεπε να είναι σε γοτθικό ρυθμό. Ο Μπάρι σχεδίασε μια κινητή γέφυρα με δύο πύργους κτισμένος σε βάθρα. Το κεντρικό άνοιγμα θα γεφυρωνόταν από δύο ίσα κινητά μέρη τα οποία θα μπορούσαν να σηκωθούν για να περάσει η ποτάμια κίνηση.

Η γέφυρα κατά τη διάρκεια της κατασκευής (1892)
Η κατασκευή άρχισε το 1886 και διήρκησε για οχτώ χρόνια. Στην κατασκευή συμμετείχαν πέντε μεγαλοεργολάβοι και 432 εργάτες. Δύο ογκώδη βάθρα, αποτελούμενα από τουλάχιστον 70.000 τόνους σκυροδέματος βυθίστηκαν στην κοίτη του ποταμού για να στηρίξουν την κατασκευή. Πάνω από 11.000 τόνοι ατσαλιού χρησιμοποιήθηκαν για την κατασκευή του σκελετού, των πύργων και των πεζογεφυρών. Στη συνέχεια χρησιμοποιήθηκε γρανίτης από την Κορνουάλη και ασβεστόλιθος του Πόρτλαντ, τόσο για την προστασία του ατσαλιού όσο και για αισθητικούς λόγους.

Ο Τζόουνς πέθανε το 1886 και το έργο ανέλαβε ο Τζορτζ Ντ. Στίβενσον. Ο Στίβενσον αντικατέστησε την πρόσοψη από τούβλο με μια βικτωριανού γοτθικού ρυθμού, η οποία κατέστησε τη γέφυρα ένα χαρακτηριστικό τοπόσημο και στόχο είχε να εναρμονίσει τη γέφυρα με τον γειτονικό πύργο του Λονδίνου. Το συνολικό κόστος της κατασκευής ήταν £1.184.000 (περίπου 132 εκατομμύρια λίρες σε τιμές 2018).

Η γέφυρα εγκαινιάστηκε επίσημα στις 30 Ιουνίου 1894 από τον τότε πρίγκιπα της Ουαλίας (και μελλοντικό βασιλιά) Εδουάρδο και τη γυναίκα του Αλεξάνδρα.

### 20ός αιώνας

Οι ψηλές πεζογεφύρες ανάμεσα στους πύργους απέκτησαν κακή φήμη σαν τόπος πορτοφολάδων και ιερόδουλων. Καθώς ήταν προσβάσιμες μόνο με σκαλοπάτια χρησιμοποιούνταν σπάνια από τους πεζούς και έκλεισαν το 1910. Ξανάνοιξαν το 1982.

Κατά τη διάρκεια του Β΄ Παγκοσμίου Πολέμου, το 1942, εγκαταστάθηκε άλλη μια μηχανή, ως μέτρο προστασίας σε περίπτωση που οι υπάρχουσες μηχανές καταστρέφονταν από εχθρικό σαμποτάζ. Ήταν μια οριζόντια μηχανή ιχθύος 142 ίππων κατασκευασμένη από τη Vickers Armstrong Ltd.. Είχε ένα σφόνδυλο διαμέτρου 3 μέτρων και βάρους 9 τόνων ο οποίος γύριζε με 30 στροφές το λεπτό. Η μηχανή τελικά κατέστη παρωχημένη όταν η γέφυρα εκσυγχρονίστηκε το 1974, και δωρήθηκε στο βιομηχανικό μουσείο του Φόρνσετ.

Το 1974, ο αρχικός λειτουργικός μηχανισμός αντικαστάθηκε σε μεγάλο βαθμό από ένα νέο ηλεκτροϋδραυλικό σύστημα, σχεδιασμένο από το BHA Cromwell House, και οι αρχικοί οδοντωτοί τροχοί κινούνται από σύγχρονους υδραυλικούς κινητήρες. Το 1982 άνοιξε η έκθεση της Γέφυρας του Πύργου, η οποία στεγάζεται στους δύο πύργους, τις για καιρό κλειστές πεζογέφυρες και τα βικτωριανά μηχανοστάσια, όπου βρίσκονται οι αρχικές ατμομηχανές.

Παραπομπές
----------

1. ↑  «THE NEW TOWER BRIDGE. OPENING BY THE PRINCE». (Αγγλικά) *Evening Standard*. Αλεξάντρ Λέμπεντεφ, Evgeny Lebedev, Daily Mail and General Trust. Λονδίνο. 2  Ιουλίου 1894. σελ. 3.
2. ↑  (Γερμανικά, Αγγλικά, Γαλλικά, Ισπανικά, Ιταλικά) *archINFORM*. 3872. Ανακτήθηκε στις 30  Ιουλίου 2018.
3. 1 2  *National Heritage List for England*.
4. ↑  «Tower Bridge restored to true colours | Tower Bridge». *www.thetowerbridge.info*. Ανακτήθηκε στις 8 Φεβρουαρίου 2017.
5. ↑  «Finishing touches to Tower Bridge | Tower Bridge». *www.thetowerbridge.info*. Ανακτήθηκε στις 8 Φεβρουαρίου 2017.
6. 1 2 3  Weinreb και άλλοι 2008, σελ. 922.
7. 1 2 3 4  Roberts, Chris, "Cross River Traffic", Granta, 2005
8. ↑  The Times, 2 July 1894
9. ↑  «Tower Bridge». *Archive – the Quarterly Journal for British Industrial and Transport History* (Lightmoor Press) (3): 47. 1994. ISSN 1352-7991.
10. ↑  John Eade (22 Ιουλίου 1976). «Where Thames Smooth Waters Glide». Thames.me.uk. Ανακτήθηκε στις 13 Ιουνίου 2012.
11. ↑  «Tower Bridge: fascinating facts and figures». The Telegraph. 8 January 2018. .
12. ↑  «The Tower Bridge Engine». Forncett Industrial Steam Museum. Αρχειοθετήθηκε από το πρωτότυπο στις 25 Φεβρουαρίου 2010. Ανακτήθηκε στις 27 Φεβρουαρίου 2007.
13. ↑  «The Firm: BHA Cromwell House». G. M. Beresford Hartwell. Ανακτήθηκε στις 30 Ιουνίου 2015.
14. ↑  Hartwell, Geoffrey. «Tower Bridge, London». Αρχειοθετήθηκε από το πρωτότυπο στις 8 Δεκεμβρίου 2013. Ανακτήθηκε στις 27 Φεβρουαρίου 2007.
15. ↑  «About Us». Tower Bridge Exhibition. Ανακτήθηκε στις 14 Ιουλίου 2015.

Εξωτερικοί σύνδεσμοι
--------------------

* Επίσημη ιστοσελίδα

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 315529968
* LCCN: sh89005668
* ISNI: 0000 0004 0574 4164
* GND: 1026421128

 |

 |